1Labi eho amu ahamte kota Yerusalem laba le vou esmozi neo bak mei bake le ame Im Neàna vou vameatedume empat belas tahun foli neàdi emti Barnabasti kota Yerusalem laba fa neo ab zooleham. Labi ame di labe iho laha Titus ve ab vou zooleham. 2Eho lab zoolehe bak lam meit eba, “Lele,” lahame eba gagu eho zoolehe vabak. Abo Alat eba, “Lale,” lahame labi modi ozobohudi fi gatei ehemo kota Yerusalem laba zoolehe bak. Labi zooli lafusi Kristus bake tu vuzehi vahi meedam dam laba vuusu faheme im vameadam dam busaoda zi abo damat neha, “Feàte,” lahame ahu adat iedi vou baedam dam lamota eho gagome vazisi. Labi vazisi neàdi ebe eho Yahudi damat modem vab damat esuhu bak laba le Kristusat meedume vou esmoho Im Neàna lam vou vameatedaha bak lam ame dam labe iho biem bake eho ab vameadaham. Eho gi neham bak vou faovoi ame dam eeda zi laba gagome vazisi ahate im vameadaha bak. Ame dam eeda labe eba neha, “Paulusat lab vou vameatedaha im lam ba im ibidati uloho kaio,” lahame eba labi feàtàmna zohàme eho amu ame Im Neàna lam dam bake le lab vou vameatedaha bak modeo, eho ba etei le vou vameatedam bak modeo, gi vanamai teolemna zohàme eho dam eeda laba gi ahate vameadaha bak. 3Lahana iho lab vazisi im vameadaha di labe dam iba ot odosiaha dam ehete. Ame dam labe nehame vou vahoketedaha damat modem bak. “Dam Kristus bake tu vuzehi vahi meedam dam ahebu laha dat ahamda Musat toedume fi hasi esuhu Im Feàna zi lam laha tu vuzehi im laso aubehà sokba ukbodam labe Alat iba deeli vadam bak am tame,” lahame labi vou vahoketedaha dam ehe bak. Lahana ame dam labe neha, “Im Kristus bake tu vuzehi vahi meedam dam am bak,” lahana ahi vageme gi ahobat neàdi ibi iho vazisi im vameadam bak lam aalo iho gagoho vabna ostame vi oli tau nusu meeda. Neham bak ozolo ostame vi ole. “Iho Kristus bake tu vuzehi meedam labe ame Im Feàna lam fa faatoi abo mu vooheo? Ulohodesu meedam lahasuheo?” laham bak ozolo ostame vi olehe bak. Ame dam labe vedi neha, “Dam Kristus bake tu vuzehi meedam dam lam Alat dam laba deeli vadam bake imo dam laba modi fa ame Im Feàna lam vi tau meedume alihi nemahudase. Abo mei na teo meedamda labe aba na teo ootedume meedamda labe aho gagohona lam aime meedam bak lamti uloholese,” lahame labi vi ozome ab tau oleham bak. Labihadam damat modehe labe vi oli aaha Titus eho ve vou leheda lam abo Yahudi dàt modem vabda lam gi amu Kristus bake tu vuzehi neàdeheda lam aahemu, “Laha laso aubehà sokba ukbole,” lahame labi bisi ooteda. Lahana am gi Yahudi dàt modem vabda modemnàme ame dam eeda labe ba ame bak lam vi tau gagu modehe vabak. 5Im ba ame dam giida ostame vi tau oleheda labe im im ba koena aime uledi Titusam laso aubehà sokba ukboho vabak. Neham bak. Kristusat meedume vou esmoho Im Neàna lam abo im imboda lam fa im giomimdati valiheme um Galatia dam ubu uho amu tu vuzehehe bak fa vàhàdem bak labna zohàme iho gi ozahit mali ailahigeàmoho bak. 6Lahana ebe eho uba Yahudi damat modem vab damat esuhu bak laba le ame Im Neàna lam lab vou vameatedaha di lam ame dam eeda zi lam abo damat neha, “Feàte,” lahame ahu adat iedi vou baedam dam labe ba eba nehi gagoho vabak. “Oho gi im lada lamota a vou vameatedamule. Im nidi nim laha tau vou vahoketedale,” lahame ba eba vi gagu ebe eho amu vahokedaha im lam ba veimdehe vabak. Gi amu bak lahasdam bak. (Ame dam eeda lam damat vi ozo, “ ‘Feàte,’ lahame, vou baedào? Vou baedam vabao?” laham bak lam em ba àvodi vi ozodam vabak. Neham bak. Alat dam bake aam di ba dam faheme dam totbaho deele. Labi dam totbaho faki mu voo. Labiham vab Alat modem bak. Gi dam ahebu vou aasdam Alat modem bak.) 7Ame dam eeda labe ba eba vi gagu ebe eho amu vahokedaha im lam ba veimdehe vaba vedi gi nehi vi ozobohudi ahu vàmadi vi tau gagodam bak. Alat amu Petrus bake neha, “Am Im Neàna lam Yahudi dam ahebu iudu iumti iudu iumti laham dam laba le vou vameatedale,” lahaha bak lam amu vi ozobohudi ahu vàmadi vi tau gagoho bak. Labi Alat eba neo neha, “Am Im Neàna lam Yahudi damat modem vab dam ahebu iudu iumti iudu iumti laham dam laba le vou vameatedale,” lahaha bak lam laha etei neo vi ozobohudi ahu vàmadi neo vi tau gagodaha bak. 8Abo Alat amu Petrus bake modi vizi teudehe labe Yesusat gagu olu Am im vameadume esmozi laiam dateli ame Im Neàna lam Yahudi dam ahebu iudu iumti iudu iumti laham dam laba vou vameatedaha bak lam ame dam eeda labe amu vi ozobohudi ahu vàmadi vi tau gagoho bak lamti uloholi neo Alat eba modi vizi teudehe labe eho neo Yesusat gagu olu Am im vameadume esmozi laiam dateli Am Im Neàna lam uba Yahudi damat modem vab dam bake le vou vameatedaha bak lam laha etei neo vi ozobohudi ahu vàmadi neo vi tau gagodam bak. 9Labi Alat eba ozahit deeli im neà bak modi esuidam labe eba neha, “Am Im Neàna lam dam bake vou vameatedale,” laham bak lam ame dam eeda labe laha vi ozobohudi ahu vàmadi, “Neàte,” lahame neo vi tau gagodaha bak. Labihàmu ame dam eeda labe abo damat, “Feàte,” lahame ahu adat iedi vou baedam dam lam abo Yakobusti Petrusti Yohanesti labihasu ahu vàmadi iba nehame tau gagoda. “Lo imbote. Im Boehàda Yesus labe Aho amu iba gagu Am im vameadume esmozi laiam damalehe bak lamti ulohona neo ame baket Paulus bake modehe bak,” lahame ahu vàmadi tau gagodume neàdi ame dam labe im anekehà voadume ab, “Neàte,” lahadaham. “Dam lam ot deeliame ahu vàmadi vou alem damat mode?” lahame damat fet aame vi ozobohudem bake im anekehà ab voadaham. Ame dam eeda làtela labe ahu vàmadi neha, “Lo. Neàte. Omti Barnabasti fa Yahudi damat modem vab dam bake ame Im Neàna lam vou vameatedam neàte. Labi iho fa Yahudi dam bake ame baket laha meedase,” lahame ahu vàmadi ab tau gagodaham bak. 10Ame dam eeda labe gi im vàmtea nim iba nehame vi ootedam bak ehete. “Iho dam na vab dam laba tau aasu vabiedam bak lam a voomule. Abo labaha bohu vuusdale,” lahame iba vi ootehe bak vàmtea am. Ame dam na vab dam laba tau aasu vabiedam bak lam eho ozoha, ebe eho amu bisi modelo àhàkedam im am bak. Em ba voom vabak. 11Labi ba di iube eho Barnabasti num debu Antiokia laba azihi di labe Petrus ba neo vuli azibe modeha Petrus fa git meedàmu damat aasdahit eho Petrus bake neha, “Om abo git meedaho,” lahame damat aasdahit eho im ab vahokedaham bak. 12Ame da Petrus labe aho git nehasu meedaha bak. Aho ahamte Antiokia laba lehe di labe dam faheme Yahudi dam bake im amomoi meeda. Labi Yahudi damat modem vab dam bake im amomoi meeda. Ba aho labihadaha vabak. “Yahudi damti Yahudi damat modem vab damti fa vahem neàte,” laham bak lam Alat amu Petrus bake gagu ozobohudi fa vahi im vàmtea vabademsu meeda. Aho gi dihasi dam Kristus bake tu vuzehi vahi meedam dam abo Yahudi damat modem vab dam modeo, Yahudi dam modeo, laba tau vahi nusu na àda. Im vameada. Labi neo dihasi ame baket neo mode. Gi labihadam dàt modem bak. Lahana Yakobus abo Kristus bake tu vuzehi vahi meedam dam abo dam zi mei dam zi meime kota Yerusalem laba meedam dam laba vuusu faheme im vameadam dat busaoda labe aho vou alem dam totbaho labe fa Antiokia bake lehemu Petrus vedi aba aho amu keàtedi vabademsu meedaha bak lam fa odohali fota ab meedamam. Ba Yahudi damat modem vab damti bisi valihem vaba vedi fa koena fi haseo meeda. Ame fi ham lahasuhu dam abo etei lehe Yahudi dam labe vedi nehasu ozoda. “Yahudi damat modem vab dam labe Kristus bake tu vuzehi meedam dam lam laha im laso aubehà sokba ukbodam bak. Ukbodaha vab dam tau vahi na àm fi ham bak,” lahame gagodàmu ame Yahudi dam labe aba gagu lademna zohàme iedi Petrus ba Yahudi damat modem vab dam lamti na àm bake mu fa fi haseo ab meedamam. 13Ame da Petrus amu gi ozobohudehe bak. Yahudi dam Kristus bake tu vuzehi meedam dam labe fa Yahudi damat modem vab dam lamti vahi na àm neàte. Ba fi ham vabak. Laham bak lam Petrus gi amu ozobohudi neàdehena vedi ame Yahudi dam totbaho lehemu fa ahit neà dateli meeda. Labi dam Kristus bake tu vuzehi vahi meedam dam abo num debu Antiokia laba azihi Yahudi dam labe ame bak lam aahemu fa vi tau vizi ahit neà damali ab vi meedamam. Gi dam lada lamota vizi meedaha vabak. Barnabas laha vedi, “Fihase,” lahame vi tau vizi fa neo ahit neà dateli ba Yahudi damat modem vab dam lamti vahi na àm bak fi haseo meeda. Labihada. 14Labihadàmu eho aaha ame dam zi labe ba Kristusat meedume vou esmoho Im Neàna lam ba ulohodesu meedaha vaba vedi zidazi zidazidàmu imti vahi Kristus bake tu vuzehi meedam dam totbaho fa vazisi aasdahit eho Petrus bake ahate im nehasu ab vahokedamam. “Om abo Yahudi dàt modem bak. Lahana im Yahudi dam labe ibi iho ame Im Feàna laba tu vuzehi ulohodesu meedam bak lam oho amu gi mu voou setehe bak. Labi etei fa Yahudi dàt modem vab dateli fi ham vab dateli meeda. Lamota neàte. Lahana om ozom vaba? Obo oho etei lab ubahadam bak labet modi Yahudi damat modem vab dam abo Kristus bake tu vuzehi vahi meedam dam labe iho vi aame ozobohudi fa Yahudi dam labe ibi iho ame Im Feàna lam ulohodesu meedam bak lam ab vi taui vi tauidalo modemam bak. Lam abo git meedam bak am bak,” lahame eho Petrus bake im ab vahokedaham. 15Lahame im lada lam vahokedume neàdi eho Petrus bake neo im nehasu vahokeda. “Petrus, om oiti aiti Yahudi namet om faaha bak. Labi em laha ame baket modehe bak. Labiha labe im behàsu amait Yahudi damat modem bak. Im behàsu ba Yahudi namet modem vab namet im faaha vabak. Im ba ame Im Feàna lam ba meida voom vaba abo ulohodesu meedam bak. Labiha labe Yahudi dam totbaho labe iba neha, ‘Um gi Yahudi damat modem vab damti uloholi faina meedam damat modem bak,’ lahame ba labi aame feàtàdam vabak. 16Labihadamnàme Alat nehame gagoho im nidi nim im Yahudi dam Kristus bake tu vuzehi meedam dam nibe iho laha ozobohu bak. Alat amu neha, ‘Meit gi dat ahamda Musat toedume fi hasi esuhu Im Feàna zi lam ulohodesu meedam labe Eho ba ame da laba, “Im vamdesu meedam dàt modem bak,” lahame ozahit deeli gagu vadam vabak. Gi Em Adat Yesus Kristus bake tu vuzehem labe Eho ozahit deeli gagu vadam bak.’ Laham bak lam imbomu im behàsu Yahudi damat modemnàme iho Kristus Yesus bake tu vuzehehe bak. Neham bak. Meit gi ame Im Feàna lam ulohodesu meedam bohu meedam labe Alat ba ame da laba neha, ‘Im vamdesu meedam dàt modem bak,’ lahame ozahit deeli gagu vadam vabak. Labihàmu iho Alat iba deeli vadam bak laba ozome Kristus bake tu vuzehehe bak. 17Petrus, im Yahudi dam nibe iho gi Kristus bake tu vuzehi ahu vàmadi vou ali meedam labe, ‘Alat iba neha, “Im im vamdesu meedam damat modem bak,” lahame iba ozahit deeli gagu vadase,’ lahame modelo àhàki ozodam damat modem bak. Iho labi meedàmu Yahudi dam totbaho labe iba feàtàdam labe nehame gagoe moio? ‘Uho labi meedam labe um gi Yahudi damat modem vab damti uloholi meedam bak. Gi ame Im Feàna lam mu zidazi faidehe bak. Uho Kristus bake tu vuzehehe bak labet modi faina meedam bak fa uba vizehe bak,’ lahame iba labi gagom zoaha bak. Lahana ba labiham vabak. Damat iba gi feàtàdam bak. Iho Kristus bake tu vuzehi ame Im Feàna ulohodesu meedam bak lam mu vooho bak lam ba Kristusat, ‘Dam nim fà faina meedase,’ lahame iba modi vizi iho faina meedam vabak. 18Neham bak. Eho, ‘Alat eba neha, “Em im vamdesu meedam dàt modem bak,” lahame ozahit eba deeli gagu vase,’ laham bak laba ozome eho ba ame Im Feàna lam neo faasi ulohodesu meedam vabak. Eho amu gi ame Im Feàna lam mu voou seti fa Kristus bake tu vuzehehe bak. Lahana eho amu labi modehe dàt vedi fa neo, ‘Alat eba deeli vase,’ laham bak laba ozome ame Im Feàna lam fa vi tau ulohodesu meedameam làhà Alat ba eba deeli gagu vam vabak. Em gi Aho gagoho im zidazi faina meedamda em am bak. 19Eho gi neham bak vi ozome oba labi gagoho bak. Amu di iube eho ozo, ‘Eho ame Im Feàna lam ulohodesu meedam bak labet modi Alat ba eba neha, “Em im vamdesu meedam dàt modem bak,” lahame ozahit eba deeli gagu vam vabak,’ laham bak lam em ozobohu bak. Labihàmu eho gi elom bakti ulohonali ame Im Feàna labe eba ootedume vabidam di lam eho gi ozahigeàmu vooho bak. Etei em gi fa Alam damali im Abadata vi ozome meedam bak. Eho ozoha, Kristus eloho di lam emti vi tau elohona ozomom bak. Abo ebe eho amu ame Im Feàna ulohodesu meedam bak lam gi di labe mu vooho bak. 20Labihàmu eho Kristus bake tu vuzehi Amti vou ali meedume vi tau elohona ozohomu eho etei nehi ozo. Ba ebe eho ozomda abo, ‘Alat eba deeli vase,’ lahame ehemo naedat labi it ozome ame Im Feàna lam ulohodesu meedam vabak. Em gi Kristusat eba modi tau vuusu meedam labe eho teudi im Alabadata meedam bak. Labihàmu eho bak niba ahedi na im meedam di eho gi Alam Adat Yesus bake tu vuzehi meedam bohu vuusdam labe ahedi na im meedam bak. Alam Adat lam eba deeli eho faina meedàmu Aho fa gohali ot vai, ‘Damat fà Am otem neàte,’ lahame gagohoda Am am bak. 21Alat iba ozahit deeli im neà bak modi esuidam Alat meedam labe Aho neha, ‘Im im vamdesu meedam damat modem bak,’ lahame ozahit iba deeli gagu vadaha bak lam dam totbaho labe, ‘Gi modehe imot modem bak,’ lahame tozome mu voedam damat modemnàme em ba labi tau gagom vabak. Eho gi neham bak ozome uba labi gagoho bak. Meit dat ahamda Musat toedume fi hasi esuhu Im Feàna zi lam ulohodesu meedamda laba Alat nehameam, ‘Lo, om im vamdesu meedamda om am bak. Eho ozahit oba deeli gagu vam bak,’ lahame labi gagomeam làhà imbot. Kristus labe Aho lab eloho bak labet ba im modemna vabak,” lahame eho Petrus bake labihasu im ab vahokedaham.
Copyright
Learn More
ace_Latn zho_Hant eng_Latn